钦定古今图书集成/明伦汇编/人事典/第041卷 > 《仪礼》 > 《士冠礼》
## 钦定古今图书集成/明伦汇编/人事典/第041卷 > 《仪礼》 > 《士冠礼》

冠者立于西阶东，南面，“宾”字之，冠者对。

〈注〉“对，应也。”其辞未闻。〈疏〉下有宾祝辞，不见冠者应辞，故云“未闻。”

《字辞》曰：“礼仪既备，令月吉日，昭告尔字。爰字孔嘉，髦
士攸宜。宜之于假，永受保之。曰伯某甫，仲叔季，唯其
所当。”

〈注〉假，大也宜之，斯为大矣。伯仲叔季，长幼之称。甫是丈夫之美称，或作父。〈疏〉唯其所当者，二十冠时，与之作字。犹孔子生三月，名之曰丘，至二十冠而字之曰仲尼，有兄曰伯，居第二则曰仲。但殷质，二十为字之时，兼伯仲叔季呼之。周文二十为字之时，未呼伯仲，至五十乃加而呼之。故《檀弓》云：“五十以伯仲，周道也。”是呼伯仲之时，则兼二十字而言。若孔子生于周代，从《周礼》呼尼甫，至五十去甫，以尼配仲，而呼之曰仲尼是也。若然，二十冠而字之，未呼伯仲叔季。今于二十加冠而言者，一则是殷家冠时，遂以二十字呼之；二则见周家若不死，至五十乃加而呼之。若二十已后死，虽未满五十，即得呼伯仲。知义然者，见庆父乃是庄公之弟，桓六年庄公生，至闵公二年庆父死，时庄公未满五十，庆父乃是庄公之弟，时未五十。庆父死，号曰“共仲”，是其死后虽未五十，得呼仲叔季，故二十冠时，则以伯仲叔季当拟之，故云“唯其所当也。”

《穀梁传》。